**“Кыргыз Республикасынын “Жер казынасы жөнүндө” мыйзамына өзгөртүүлөрдү киргизүү тууралуу” Кыргыз Республикасынын мыйзамынын долбооруна**

**НЕГИЗДЕМЕ-МААЛЫМКАТ**

1. **Максаттары жана милдеттери.**

 Кыргыз Республикасынын ушул Мыйзам долбоорунун максаты “Жер казынасы жөнүндө” Кыргыз Республикасынын Мыйзамындагы ички коллизияларды жоюу жана жер казынасын пайдаланууну лицензиялоонун механизмдерин өркүндөтүү болуп саналат. Кыргыз Республикасынын Мыйзам долбоорунун милдети лицензияланган ишмердикке контролду күчөтүү жана мыйзамдык талаптардын сакталышын камсыз кылуу, мамлекеттик экспертизаларды өткөрүү мөөнөттөрүн кыскартуу, жер казынасын пайдалануу укугун берүүдө электрондук аукциондорду өткөрүүнү камсыздоо үчүн күрөөлүк укук мамилелерине тыюу салуу жана лицензиялоо процессин жөнгө салуучу башка жоболор болуп саналат.

1. **Баяндоо бөлүгү**.

онтролду жана отчеттуулукту жакшыртуу: кварталдык отчетко которуу жер казынасын пайдалануу үчүн контролдун ыкчамдыгын жана тактыгын жогорулатат, ошондой эле лицензиялардын шарттарынын аткарылышына мониторингди жакшыртат.

Экологиялык туруктуулукту жана ресурстарды сарамжалдуу пайдаланууну колдоо: ченемдик актылардан кайра иштетүүгө жатпаган материалдарды алып салуу так эсепке алууну жана жол-жоболорду жөнөкөйлөтүүнү камсыз кылат, бул тоо-кен тармагындагы процесстерди оптималдаштырууга жардам берет.

Мамлекеттик экспертизаны жана мамлекеттин кызыкчылыктарын коргоону күчөтүү: экспертизалардын акы төлөнүүчү негизи жана эксперттик текшерүүлөрдү жүргүзүүнүн ачык мөөнөттөрү уруксат алуу процессин тездетет жана коррупциялык тобокелдиктерди азайтууга жардам берет.

Мамлекеттин укуктарын коргоо жана кыянаттык менен пайдаланууну болтурбоо: лицензияларды күрөө катары пайдаланууга тыюу салуу лицензиялык укуктарды үчүнчү жактарга берүү мүмкүнчүлүгүн жокко чыгарат, бул өз кезегинде эң маанилүү жаратылыш ресурстарына көзөмөлдү жоготуу коркунучун азайтат.

Аукциондордун ачыктыгын жана натыйжалуулугун камсыздоо: электрондук аукциондорго өтүү атаандаштыкты жана жер казынасын пайдалануу укугун алуу процессинин ачыктыгын жогорулатат, ошондой эле ак ниет катышуучулар үчүн административдик тоскоолдуктарды азайтууга мүмкүндүк берет.

Процесстерди жөнөкөйлөтүү жана унификациялоо: ченемдердин бир бөлүгүн күчүн жоготту деп таанууга тиешелүү өзгөртүүлөр эскирген жана тиешеси жок жоболорду алып салууга мүмкүндүк берет, бул ченемдик жөнгө салууну ийкемдүү жана заманбап кылат.

1. **Болушу мүмкүн болгон социалдык, экономикалык, укуктук, укук коргоочулук, гендердик, экологиялык, коррупциялык кесепеттердин божомолдору**

Кыргыз Республикасынын бул Мыйзам долбоорун кабыл алуу терс социалдык, экономикалык, укуктук, укук коргоочулук, гендердик, экологиялык, коррупциялык кесепеттерге алып келбейт.

1. **Коомдук талкуунун жыйынтыктары жөнүндө маалымат**

“Кыргыз Республикасынын ченемдик укуктук актылары жөнүндө” Кыргыз Республикасынын Мыйзамынын 22-беренесине ылайык бул "\_\_\_" мыйзам долбоору 2025-жылдын январында коомдук талкуулоо үчүн демилгечинин сайтына жайгаштырылган. Коомдук талкуулоо жол-жобосунун жыйынтыгы боюнча сунуштар жана сын-пикирлер келип түшкөн жок.

1. **Долбоордун мыйзамдарга шайкештигин талдоо**

Сунушталган долбоор колдонуудагы мыйзамдардын ченемдерине, ошондой эле Кыргыз Республикасы катышуучусу болуп саналган, белгиленген тартипте күчүнө кирген эл аралык келишимдерге каршы келбейт.

1. **Каржылоо зарылдыгы жөнүндө маалымат**

Кыргыз Республикасынын Министрлер Кабинетинин тескемесинин ушул долбоорун кабыл алуу республикалык бюджеттен кошумча финансылык чыгымдарга алып келбейт.

1. **Регулятивдик таасирди талдоо жөнүндө маалымат**

Бул мыйзам долбоорунда ишкердик субъекттерине жана алардын ишине карата укуктарды, милдеттерди жана талаптарды аныктоо менен жөнгө салуучу таасирди талдоо жүргүзүлөт.